Sa'annan idan sun hanu, to Allah Mai gafara ne, Mai jin kai. (Alkur'ani, sura ta 2, aya ta 192)
Hoton Madinah a yau, birnin da Annabi Muhammad (SAW) da al'ummar Musulmi suka yi hijira zuwa cikinsa inda suka kafa gwamnatinsu.
An yi izini ga wadanda ake yakarsu da cewa lalle an zalunce su, kuma hakika Allah Mai ikon yi ne a kan taimakonsu. Wadanda aka fitar daga gidajensu ba da wani hakki ba face suna cewa "Ubangijinmu Allah ne."… (Alkur'ani, sura ta 22, aya ta 39-40)
A takaice, an baiwa musulmai damar yaki ne sakamakon zalunci da kisan da ake yi musu. A sassaukan bayani, Allah Ya bayar da umarnin yaki ne don kare kai kawai. A cikin wasu ayoyin, an gargadi musulmai akan shisshigi da ketare iyaka akan abokan gabarsu:
Ya ku wadanda suka yi imani! Ku kasance masu tsayin daka domin Allah, masu shaida da adalci. Kuma kada kiyayya da wasu mutane ta dauke ku akan ba za ku yi adalci ba. Ku yi adalci. Shine ma fi kusa ga takawa. Kuma ku bi Allah da takawa. Lalle Masani ne da abin da ku ke aikatawa. (Alkur'ani, sura ta 5, aya ta 8)
Ka'aba, inda kusan Musulmai miliyan biyu suke zuwa kowace shekara daga kusurwowin duniya hudu don yin ibada, alama ce ta zaman lafiya da tausayi wadanda bangare ne na koyarwar musulunci.
Wannan shi ne bakin addini wanda komai na cikinsa baki ne. Yana yada kiyayya maimakon son juna, fushi maimakonnuna kauna, kiyayya maimakon 'yan uwantaka, bala'I maimakon kyawun dabi'a da kuma jahilci maimakon ilimin fasaha, kimiyya da na al'adu. Abu ne mai sauka a damka bindiga a hannun wanda ke bin irin wannan addinin. Abu ne mai sauki a ce, "Wadancan mutanen makiyanka ne." Abu ne mai sauki a tunzura irin wadannan mutane. Samar da fitinannun al'ummu ba abu ne mai wuya ba. Wannan muguwar annoba, wadda ba a cikin musulunci kadai ake samunta ba har ma a duk sauran addinai hatta Markisanci, addinin bautar shaidan da kuma zahiranci. A takaice a dukkan addinai, akidu da hanyoyin tunani, akan sami annobar ra'ayin ga-ni-kashe-ni.
Me yake haifar da tsattsauran ra'ayi? Saboda shine abin da ake koyawa mafi yawan mutane. Ba su san wani addini ba sai wannan. Wannan shine kadai abin da 'yan ga-ni-kashe-nin da suke kiran kansu musulmi suka sani. An barsu cikin duhun kai da jahilci. An nisanta su da al'umma, sun guji ilimin fasaha da na kimiyya. Dama ba su san ainihin jihadi ba don haka suke yin aika aika da sunan jihadin tun da haka aka koya musu. Koda yaushe tunaninsu shine su aikata abin da ake koya musu don samun lada da daukaka. Ba su taba tunanin cewa suna cutar da kansu, addini, iyali da kuma sauran jama'a suke cutarwa ba.
Sai dai kuma yadda jihadi yake a Alkur'ani ya sha bamban da yadda suke tsammani. Kalmar jihadi ta samo asali ne daga kalmar larabci ta – "jahd." Ma'anarta shine: 1. Yin aiki, kokari, sadaukarwa, yunkuri. 2. Tsare sha'awar mutum. A musulunci, yana nufin a sanar da daya bangaren, a koyar da kyakkyawar dabi'a, da yin kokari don kauda mutane daga mummunan aiki da nuna so da tausayawa. Ma'ana dai, abin da ya kamata musulmin da yake yin "jahd" ya yi shine ya yi kokarin yada soyayya, aminci da kaunar juna sannan ya koyar da mutane abin da zai kautar da su daga aikata mummunan aiki. Jihadi musulmi na biyu shine yaki da zuciyarsa. Hakan ya hada da zama mutumin kirki ta hanyar juya baya ga munanan ayyuka, kiyayya da fushi tare da rike sha'awarsa.
Masu tsattsauran ra'ayi ba su san wannan ba. Saboda haka, zagi, la'anta, barazana, kullewa a kurkuku ko korar mutumin da yake ganin kashe kashen da yake yi jihadi ne ba shi da wani amfani. Wannan mummunar fahimta da take cikin kwakwalwarsa ba za a iya fitar da ita da makami ko azabtarwa ba. Koda an kashe shi, ba za a iya kashe ra'ayinsa ba. Wannan baudadden ra'ayi zai ci gaba da haifar da baudaddun mutane. Za ka iya dushe tasirin akida ne da wata akidar. Babu wata hanya banda wannan. Matsalar ita ce rashin ilimi. Kuma don a iya ilmantar da wannan mutum, kana bukatar malamai wadanda koda yaushe za su rika yada gaskiya, son juna da zaman lafiya tsakanin mutane. Akwai bukatar mutane suka karkakata ga aiwatar da sabuwar hanya wadda ba a taba gwada ta ba. Suna bukatar su fara magana da sabon yare, wato "yaren aminci."
Abu ne mai sauki ka ji ana tsinewa mutane yayin da rai ya baci. Amma harshen aminci da lumana yana da bambanci. Babu "'yan ta'adda" a harshen zaman lafiya, sai dai jahilai, da masu karancin ilimi. Wannan yana da muhimmanci, saboda abu ne mai wuya mutum ya saurari wa'azinka yayin da ka kira shi da dan ta'adda; kana kiran sa da haka yana kara maida kansa dan ta'addar. Babu rushe rushe ko nuna karfi a harshen aminci, koda kuwa akwai abubuwan da suka kawo fushi da kiyayya. Babu mutane da saboda fusata za su ce, "Kai maci-amana ne, dan ta'adda" a harshen aminci, sai dai malamai da za su rika cewa "Akwai kuskuren fahimta cikin ra'ayinka." Muna da bukatar mutane na musamman, gungun mutane na musamman wadanda suka yi watsi da harshen fushi wanda ake amfani da shi shekaru aru aru wanda ba abin da ya kara ban da kiyayya da kashe kashe, wadanda kuma a maimakon sa suka dauki harshen aminci, wanda ke bukatar hikima, sadaukarwa da kyawawan dabi'u. Maimakon shiga cikin rundunar 'yan tsinuwa, wadanda ba su taba warware wata matsala ba, ya kamata mu nemo hanyoyin warware wadannan bakaken al'amura a matsayinmu na mutane masu madaukakiyar fahimta da ke yin amfani da harshen aminci.
Babu wata kasa ko al'umma da ta taba gwada wannan hanya saboda hanya daya kawai suka sani: ita ce ta zargi da tsinewa masu aikata zaluncin akan idonsu. To a haka zuriyar da ta biyo baya ta girma cike da fushi da zalunci da yawan tsinewa mutane, kai kace wannan ita ce amsar. Ba su taba tunanin gano cewa jahilci shine babbar matsalar ba. Tabbas, kamar yadda yake cikin kowace al'umma, a wannan al'ummar ma akwai mutane masu muguwar manufa. To amma, in da za a wayar da kan jahilai, wadanada su suka fi yawa a cikin al'ummar, za a rage tasirin wannan muguwar dabi'a. Sai dai kuma, kada a manta cewa za a iya magance jahilci ne ta hanyar kyakkyawan tsarin ilmantarwa da wayar da kai daga wadanda ke amfani da harshen aminci kadai. Yayin da aka kauda jahilci, babu kuma wanda zai yi batun kisa, harba makamin roket ko zama dan kunar-bakin-wake. Fasa bamabamai da kashe kashe za su zama tsohon ya yi. Tabbas, akwai bukatar kyawawan dabi'u da sanin ya kamata don tabbatar da dauwamar harshen aminci a cikin al'ummar da ta ke rayuwa kan barna da zalunci. To amma ana iya warware matsala ne a mawuyatan lokuta ta juriya da jajircewa. Ilmantar da 'yan ga-ni-kashe-ni da harshen aminci shine mafita. Ko suna so ko ba sa so, wannan shine mafita.
Alkur'ani Ya Haramta Kashe Kai (Yin Kunar-bakin-wake)
Kudus, wadda birni ne mai tsarki ga Musulmai, Yahudawa da kuma Kiristoci, wajibi ne ta kasance wurin da duk masu imani za su taru su ambaci Allah cikin farin ciki da soyayya.
"Kada ku kashe kawunanku,"
(Alkur'ani, sura 4, aya 29)
Tattaunawa tare da Adnan Oktar
Dole Musulmai Su yi Gwagwarmaya Ta hanyar Ilimi da Hujjoji
Dan jarida: Shin ko za ka yi takaitaccen bayani akan ta'addanci? Ana ta kai harin kuna-bakin-wake a kasar Afghanista. Shin ya halatta a musulunci? Shin za a yin jihadi ta hanyar kashe kai?
Adnan Oktar: Meye abin nema a kunar-bakin-wake? Abu daya shine kunar-bakin-wake aikin zunubi ne. Kashe mutum haka kawai babu dalili abu ne da ke da hukuncin dauwama a wuta. Duk wanda ya kashe kansa to ya kashe mutum ne kuma ya aikata babban zunubi, sannan kuma tun da ya mutu ba tare da ya tuba ba zai iya dauwama a wutar jahannama. Saboda haka, ya kamata musulmi ya ilmantar da kansa, maimakon kashe kansa, sannan ya habaka ilimi, mu'amala, karfi, tausayi da kuma sonsa ga jama'a, kuma ya fita don fadakar da mutane. Babu bukatar ka je kana jefawa mutane bam. Je ka yi musu wa'azi, ka yi musu bayanin musulunci. Akwai wani lokaci, kamar yadda ka sani, farkon fara kiran Manzon Allah (SAW) kafin ya fara kira a sarari. Sun fara kira ne a sirri, sannan daga baya suka fito fili. Sun sha bakaken maganganu, zalunci, duka da zagi, an ware su aka hana hulda da su, kuma har ta kai ga sun tsallake sun bar kasar haihuwarsu suka yi hijira zuwa wata kasar. A cikin wannan hali na kunci da tsangwama suka rika yin kira, kuma haka duk musulmai ya kamata su gudanar da da'awarsu, wa'azi da fadakarwa. Amma jefa bamabamai da rataye mutane ba zai amfanar da komai ba. Wannan ba daidai ba ne. Ya yi hannun riga da Alkur'ani, kyawawan dabi'un Alkur'ani da kuma dalilan hankali.
Da za su bude makarantu, masha Allahu, wannan abu ne mai kyau. Su je su yi ta koyar da addinin da ilimin kimiyyya. Suna iya shiga yaki da akidar Darwiniyanci su rushe falsafarsa tare da shirya matakan amfani da ilimi wajen kalubalantar akidun Markisanci, Leniyanci, kwaminisanci da farkisanci. Su tashi su daga matsayin al’adarsu, su yi shiga ta mutunci mai tsafta sannan su yada kyakkyawar dabia a ko’ina. Wannan ita ce hanyar yada musulunci. Amma ba musulunci ba ne zubar da jinin mutane haka kawai, jefa musu bamabamai da ragargaza su. Wadannan abubuwa ne da Manzon mu (SAW) bai ce a yi ba, kuma ba su da gurbi a Alkur’ani, munanan abubuwa ne da aka shigo mana su daga baya. Su kuma suna ta aikata zunubi da wannan munanan ayyukan. Abin da ya dace a yi shine a maida wadannan makarantu tamkar lambuna na aminci. A kafa kyawawan makarantu na zamani don koyarwa da wayar da kan mutane, ko ba haka ba? Don yada, soyayya, aminci, ‘yan uwantaka, mutumtaka, kwazo da son taimakawa jama’a, a takaice, a koyar tare da yada kyawawan dabi’u. Ba za ka iya yada addini ba ta hanyar jefa bamabamai, wannan yakan haifar da kishiyar sakamako ne. Ta’addanci bala’I ne. Amma addini zai bunkasa ta hanyar irin al’amuran dana bayyana wanda kuma hakan zai sanya dabi’un musulunci su mamaye duniya baki daya, insha Allah. (Afghanistan Ayna, 12 ga Disamba 2008)
'Yan harin Kunar-bakin-wake Suna Yada Gurbataccen Musulunci Ne
Me ke sa mutum ya zama dan harin kunar-bakin-wake?
A bayan Yakin Duniya na biyu akidar gurguzu ta yi matukar tasiri a mafi yawan kasashen larabawa. Kungiyoyi irinsu Jam'iyyar Ba'ath da ta yi karfi a kasashen Masar, Siriya da Iraki, da gungun Shanghai wadda kungiyar kasashe ce masu biyayya ga kasar Chaina da ta kunshi kasashen larabawa da Iran, da kuma kungiyar Fatah da ta ginu karkashin jagorancin Yasser Arafat, ba su taba boye akida da kuma biyayyarsu ga tsarin gurguzu ba. Ba boyayyen abu ba ne cewa hadakar akidar kwaminisanci da ta tsananin kishin kasa sun haddasa rikici da zubar da jini a kasashen larabawa. Ya kamata wadanda suka san tarihi su halin wadannan kasashe yanzu ko kuma yadda ake tafiyar da mulkin da Hafiz Assad ya assa a kasar Siriya.
Irin wannan ta'addanci ba bako ba ne wajen 'yan gurguzu. A irin wannan ra'ayi, mutum ya kashe kansa daidai yake da bayar da babbar gudunmuwa ga cigaban duniya da kuma cigaban "manufa" daidai kuma da daukar ran wani mutum. Saboda haka, mutum ya dauki ransa, wanda yake ganin ba shi da muhimmanci, don ya kaashe rayukan wasu mutane, wadanda yake ganin ba su da amfani, ba karamin aikin sadaukarwa ba ne a cikin wannan akida ta ta'addanci. Wannan abu ne da ya sabawa hankali, amma maudu'i ne na wani lokacin.
Idan dan harin kunar-bakin-wake zai rika aiwatar da ta'addancinsa da sunan Musulunci, to wannan ba karamin cin mutunci ba ne. Akwai babban kuskure a nan. Musulmi ba ya kisa. Wannan zunubi ne. Allah yana fada a cikin Alkur'ani cewa "…Lalle ne wanda ya kashe rai ba da wani rai ba, ko barna a cikin kasa, to kamar ya kashe dukkan mutane ne." (Alkur'ani, sura ta 5, aya ta 32) A yar ta yi bayani filla filla. Kamar yadda yake zunubi da kisan kai mutum ya kashe wani daban, to haka yake zunubi da kuma kisan kai in mutum ya kashe kansa. Ba jihadi ba ne mutum ya shiga gidan abinci ya tayar da bam. Wannan aikin zunubi ne. Wadanda ke girmama wannan aika aika suke tsammanin mutumin da ya aikata hakan ya yi shahada, suna goyon bayan kisan kai ne kawai, ba jihadi ba.
Jihadi yana nufin yin kokari ta hanyar ilimi da kimiyya don nunawa mutane gaskiya tare kuma da bude kyakkyawar hanyar sadarwa ta mu'amala da ke jawo soyayya da girmama juna, amma ba kashe mutane ba. Shahada tana nufin mutum ya mutu yayin da yake kokari a tafarkin Allah inda yake kokarin yada soyayya, abota da kuma 'yan uwantakar da musulunci ya koyar. Kisa ta'addanci ne kuma aikin zunubi. Ba wani aikin kwarai ba ne da za a girmama mai yinsa.
Amma su 'yan harin kunar-bakin-wake da masu goya musu baya sukan yada farfagandar cewa addini ne ya halatta kashe wasu mutane. Muna iya cewa addinin da suke fada ba addinin Allah ba ne. Sai dai kadan ne daga cikinsu za su iya gane haka. Wakilan kungiyar da suke ganin daidai ne su girmama 'yar karamar yarinyar da 'yan ga-ni-kashe-ni suka cusawa ra'ayin zama 'yar kunar-bakin-wake da ke hallaka bayin Allah, ba lalle ne su san wannan gaskiyar ba. Akwai mutane masu yawa da suke daukar wannan gurbataccen addini a matsayin shine daidai har kuma suke neman koyi da shi.
Matsalar ita ce: Mutanen da ba su fahimci addininsu ba su ake kautarwa zuwa wannan haukar. Kuma in dai har mutane ba su tsaya sun karanci addininsu da kuma kyakkyawar koyarwar Alkur'ani ba, to za a ci gaba da samun 'yan kunar-bakin-wake da masu goyon bayansu. Kuma jefa musu bam ba shine zai koya musu gaskiya ba; hanya daya ita ce sahihin ilimi. Kuma in har ana son samar da wannan sahihin ilimi, to sai mutane masu hankali daga cikin musulmai, kiristoci da yahudawa sun hannu wuri daya. Da zarar an sami karfin hadin kai, sannan ne mutanen da suke bin hanyar bata za su fara sauraron abin da mu ke fada musu.
Jin kai, Kauna da kuma Mutumtaka a Tarihin Musulunci
In za mu takaice bayanai da hujjojin da muka gani zuwa yanzu, za mu iya cewa musulunci addini ne na zaman lafiya, soyayya da kuma jin kai. Wannan al'amari ne da masana tarihi da malaman addini wadanda ba musulmai ba suka amince da shi. Daya daga cikin wadannan mutane ita ce masaniyar tarihi 'yar kasar Birtaniya, Karen Armstrong, wadda kuma tsohuwar fadar coci ce kuma kwararriya akan tarihin Gabas Ta tsakiya. A cikin littafinta mai suna Holy War (Yakin Addini), wanda ya yi nazarin tarihin saukakkun addinan nan guda uku, ta gabatar da wadannan bayanai:
… Kalmar 'Musulunci' ta fito ne daga asalin larabci daya da kalmar 'aminci ko zaman lafiya' sannan kuma Alkur'ani ya la'anci yaki a matsayin wani bataccen yanayi da ya sabawa kudurin Allah… Musulunci bai halatta yakin zalunci na ganin bayan al'umma ba… Musulunci ya yarda cewa yaki wani abu ne da ake yinsa in ya zama ba makawa sai an yi shi wanda kuma yake da amfani wani lokaci don kauda zalunci da fitar da al'umma daga kunci. Alkur'ani yana nuna cewa yaki dole ne ya zama kan ka'ida kuma a aiwatar da shi da taka-tsantsam da kare hakkin mutane. Ba mutanen Makka kadai Mohammad ya yaka ba, har da kabilun yahudawan yankin da kuma kabilun kiristoci a Sham wadanda suka hada kai da Yahudawa don yi masa taron dangi. Amma wannan bai sa Mohammad ya tsani Ahlul Kitabi ba. Musulmai mabiyansa sun gwabza yaki ne don kare kansu ba wai suna 'jihadi' ne don rushe addinin makiynasu ba. Lokacin da Mohammad ya tura 'yantaccen bawansa Zaid don ya yaki Kiristoci a matsayin jagoran rundunar musulmai, ya gaya musu cewa su yi yaki a tafarkin Allah da jaruntaka kuma su lura da hakkin mutane. Kada su taba malaman addini, masu bauta da kuma mata masu hidimar addini haka nan da raunana da marasa karfi wadanda ba za su iya yaki ba. Ban da kisan kare dangi akan talakawa haka kuma kada su sare koda bishiya daya sannan kada su rushe koda gini guda.4
Umar dan Khaddabi, wanda ya gaji Abubakar, ya kasance sunansa ya shahara akan yadda ya gudanar da adalci da yadda ya kulla yarjejeniya da asalin mutanen kasashen da ya ci da yaki. Kowace daya daga cikin wadannan yarjejeniyoyi ta kasance misalia jin kai da kuma adalci. Misali, a sanarwar da ya yi ta bada kariyar tsaro ga Kiristocin da ke biranen Kudus da Lod, ya bayar da tabbacin cewa ba za a rushe coci ba sannan kuma ya bayar da tabbacin cewa musulmi ba za su yi ibada cikin coci a jam'i ba. Sayyidina Umar ya bayar da irin wannan kariya ga Kiristocin da ke Bethlehem. Haka nan, lokacin da Musulmai suka ci birnin Mada'in da yaki, sanarwar kariya da aka baaiwa shugaban darikar kirista ta Nastoriya, Isho'yab na uku (650-66 shekarar kirista) har ila yau tab a tabbacin cewa ba za a rushe coci ba sannan da cewa babu wani gini da musulmai za su maida shi gidansu ko masallaci ba 6Wasikar da shugaban darikar ya rubutawa babban limamin kirista na Farisa bayan kama garin abin burgewa ce, inda ta ke nuna bayanin fahimta da kuma jin kai da shugabannin musulmi ke nunawa Ahlul Kitabi da ke karkashin mulkinsu daga bakin Kirista:
Larabawa wadanada Allah ya damka mulkin duniya a hannunsu… bas a kuntatawa addinin kirista. Hasali ma, sun yi wa addini gata, suka karrama malaman addininmu da waliyan Allah sannan suna bayar da gudunmuwa ga coci coci da gidajen masu bauta.7
Lalle ne Allah Yana umarninku da ku bayar da amanoni zuwa ga masu su. Kuma idan za ku yi hukunci a tsakanin mutane, ku yi hukunci da adalci. Lalle madalla da abin da Allah yake yi muku wa'azi da shi. Allah Ya kasance Mai ji ne, Mai gani.
TKwace Istanbul da Sultan Mehmet ya yi ya samar da 'yanci ga Yahudawa da kuma Kiristocin heterodox wadanda suka sha bakar wahala a tsawon karnoni karkashin mulkin sarakunan Roma da Girka. Sultan Mehmet Mai nasarar yaki, ya yi rangwame mai yawa ga Shugabancin addini. Shugaban addinin ya sami 'yancin cin gashin kai a karon farko a tarihi, karkashin mulkin Turkiyya. A wannan hoto za mu ga Sultan Mehmet Mai nasarar yaki yana karbar Shugaban addinin
Wadanda suka yi imani kuma ba su cudanya imanisu da zalunci ba, wadannan su ne ke da aminci…
(Alkur'ani, sura 6, aya 82)
Wajibi ne Musulmai su yi Koyi da Kyautatawar Annabinmu (SAW)
Adnan Oktar: Ahlul Kitabi wani fitaccen maudu'i a cikin Alkur'ani. Ba bakon abu ba ne. Wasu jahilan mutane suna da mummunar fahimta akan Ahlul Kitabi, suna ganin "ya kamata a kashe su duk inda suke, a jefa musu bam a duk inda aka gansu. A kai hari wajen bukukuwansu a kashe kowa da kowa, ba yaor ba mace." Sai dai wannan aikin zunubi ne. Babu gurbin wannan aika aika a musulunci. Musulunci ya kunshi kyautatawa da jin kai. An danka mana amanarsu ne. Insha Allah, za su kasance karkashin tsaro da kulawarmu a lokacin Hadaddiyar Daular Musulunci ta Turkiyya. Duba wannan, daga takardar yarjejeniya tsakanin Kiristoci da Musulmai a zamanin Sayyidina Umar (ra). Yarjejeniya tsakanin Musulmai da Kiristocin Hira tana cewa: "Idan daya daga cikinsu ya zama mai rauni – kowanne daga Kiristocin – ko tsufa ya zo masa ko marar lafiya, ko ya talauce bayan da ya kasance mai arziki, to za a ba shi ko iyalinsa tallafi daga Baitul Mali har iya zamansu a kasar Musulunci." Babu wata maganar kisa, yanka, jefa bam ko kuma tsana a nan, ko akwai?
Abin da ake nufi, idan suna danganta kansu ne da zamanin rayuwar Manzon Allah (SAW) da kuma koyarwar Alkur'ani, to abin da suke yi haramun ne. Kamar yadda yake Alkur'ani da Sunnar Ma'aikin Allah (SAW), ga yadda lamarin yake, duba, "idan daya daga cikinsu ya zama mai rauni – kowanne daga Kiristocin – ko tsufa ya zo masa ko marar lafiya, ko ya talauce bayan da ya kasance mai arziki…" abin nufi, wannan ba karamin abu ba ne, ko ba haka ba? An fadada abin har kan mutanensa, amma ta fi maida hankali akan Kiristoci. "… to za a ba shi ko iyalinsa tallafi daga Baitul Mali har iya zamansu a kasar Musulunci." Takardar mika wuya da ka rubuta don Kiristoci, Yahudawa da kuma Masu Bautar wuta da ke zaune a Debil – wani birni a kasar Armeniya – lokacin da musulmai suka kama garin a zamanin halifancin Sayyidina Usman (ra), ta bayar da tabbacin cewa za a bada kariya ga wuraren bauta. An bayar da damar gyara Coci coci da aka lalata, sannan kuma koda yaushe ana bayar da izinin gida sababbin wuraren bautar yahudawa da gidajen ibada. Shugaban addinin yahudawa, Mar Amme, ya sami iznin sake gina wani wurin bautarsu da aka kone daga Sayyidina Usman. Babu jefa bamabamai, ko akwai? Babu kisa da yanka mutane. Haka nan an ba su tabbaci kan garuruwansu da kayayyakinsu. Babu wanda aka matsawa shiga musulunci. Babu kuma wanda ke yin katsalandan a cikin dokokinsu. (Gidan talbijin na Gaziantep Olay, 23 ga Janairu 2010)